አብን ያላግባብ ታሰሩ ያላቸው አባላቱ በአስቸኳይ እንዲፈቱ ጠየቀ
ሰኔ 15 ቀን 2011 ዓ.ም. በባህር ዳርና በአዲስ አበባ ከተሞች በተፈጸመው የመንግሥትና የወታደራዊ ከፍተኛ ባለሥልጣናት ግድያ ሳቢያ መንግሥት በኦሮሚያ ክልል፣ በአዲስ አበባ ከተማና በቤኒሻንጉል ጉምዝ ክልል በፓርቲው ከፍተኛና መካከለኛ አመራሮችና በአባላቱ ላይ የግፍና የገፍ እስር መፈጸሙን የአማራ ብሔራዊ ንቅናቄ (አብን) አስታወቀ፡፡ በአስቸኳይ እንዲፈቱም ጥያቄ አቀረበ፡፡አብን ያላግባብ ታስረዋል ያላቸውን አመራሩንና አባላቱ በአስቸኳይ ይፈቱ በማለት ረቡዕ ኅዳር 24 ቀን 2012 ዓ.ም. በዋና ጽሕፈት ቤቱ፣ ‹‹መንግሥት በፖለቲካ አመለካከታቸው ብቻ ያሰራቸውን የአማራ ብሔራዊ ንቅናቄ ከፍተኛ አመራሮችና አባላት በአስቸኳይ ይፍታ›› በሚል ርዕስ በሰጠው ጋዜጣዊ መግለጫ ነው፡፡ ‹‹የታሰሩት አማራዎች ከግድያው ጋር የሚያገናኛቸው ነገር አለመኖሩ ብቻ ሳይሆን፣ በእስር ላይ በቆዩበት ጊዜ ሁሉ ከግድያው ጋር በተያያዘ አንድም ጥያቄ ተጠይቀው አያውቁም፤›› በማለት፣ የሰኔ 15ቱን ግድያ ተከትሎ በአመራሮቹና በአባላቱ ላይ የተፈጸመው እስር ፖለቲካዊ እንደሆነ ገልጿል፡፡በአመራሮቹና በአባላቱ ላይ የተወሰነው የእስር ዕርምጃ ከዚህ ቀደም በጠቅላይ ሚኒስትር ዓብይ አህመድ (ዶ/ር) የተገባውን፣ ‹‹ሳናጣራ አናስርም›› የሚለውን ቃል የሚጥስ ከመሆኑም በላይ፣ ‹‹የአማራን ሕዝብ በተመለከተ የጠቅላይ ሚኒስትሩ መንግሥትም የቀድሞውን የሕወሓት መንገድ ይዞ ለመቀጠል ያለውን ፍላጎት በተግባር ያረጋገጠበት ሆኖ አግኝተነዋል፤›› ሲሉ፣ የፓርቲው ሊቀመንበር ደሳለኝ ጫኔ (ዶ/ር) አስረድተዋል፡፡ ‹‹ዓቃቤ ሕግ የመሠረተው ክስም አመራሮቻችንና አባሎቻችን ለማኅበራዊ ሚዲያ ያውም በእነርሱ ስም በሐሰተኛ ዜና አሠራጮች የተሠራጩ ሐሰተኛ መረጃዎችን ብቻ መሠረት በማድረግ መሆኑንና ከከፍተኛ አመራሮቹ ግድያ ጋር የሚያገናኝ ነገር አለመኖሩን ስንመለከት፣ አማራነትን ብሎም ንቅናቄያችንን ለማዳከም ተብሎ የተመሠረተ ፖለቲካዊ ክስ መሆኑን በቀላሉ መገንዘብ ይቻላል፤›› በማለት አብን በመግለጫው ተቃውሞውን አሰምቷል፡፡ድርጊቱ እንደተፈጸመ የተሳተፉ ግለሰቦችና ቡድኖች በሕግ እንዲጠየቁ መግለጫ ማውጣቱን ያስታወሰው ፓርቲው፣ ‹‹አሁንም መንግሥት ትክክለኛ የወንጀሉን ፈጻሚዎች ለፍርድ በማቅረብ የሚጠበቅበትን ኃላፊነት በሚገባ በመወጣት የሟች ቤተሰቦችና መላው የአማራ ሕዝብ ፍትሕ ያግኝ፤›› ሲል አብን አሳስቧል፡፡የታሰሩት የፓርቲው አመራሮችና አባላትን መንግሥት ያለ ምንም ቅድመ ሁኔታ በአስቸኳይ እንዲፈታ ከመጠየቅ ባሻገር፣ ‹‹ንቅናቄያችን በከፍተኛ ብስለትና የኃላፊነት ስሜት ጉዳዩን ይዞ መቆየቱን እያስታወስን፣ መንግሥት ኃላፊነቱን ባለመወጣቱና ሕገወጥ መንገድን በመከተሉ ለተፈጠረውና ለሚፈጠረው ሁሉ ኃላፊነት የሚወስድ መሆኑን እንገልጻለን፤›› በማለት አብን ማሳሰቢያ አዘል መልዕክቱን አስተላልፏል፡፡  